  Майя Бывальцева Яра-а йӧскалык сям-йылолъёсты вузаны? Удмурт сямъёс но этнотуризм сярысь вераськон мынӥз 30-тӥ южтолэзе «Табань»-клублэн» пумиськоназ, ивортэ «Удмуртия» агентстволэн корреспондентэз. Вашкала удмурт сям-йылолъёсты возьматӥзы «Гожна кенакъёс» ансамбль, Подгорное гуртысь «Купанча» ансамбль, но мукетъёсыз. Нош со сям-йылолъёсты вузан амалъёс сярысь веразы Кез ёросысь «Живица» этнокомплекслэн кивалтӥсез, Ашальчи Оки премилэн лауреатэз Екатерина Лекомцева, Кияса ёросысь Уддяди гуртысь удмурт лулчебертъя центрлэн кивалтӥсез Елена Белослудцева. Удмурт калыклэн улэм-вылэменыз, вашкалаеныз тодматскыны мылкыд карисьёс туж трос, шуизы кыкез ик нылкышноос. Куноос олокытысь, но вуыло: Удмуртиысь, Россиысь, кунгож сьӧрысь. «Куд-огез синвуаськыса дорамы пуко. Сокем мур соослы пыре вашкалаез борды йӧтскон. Тросэз арысь аре дорамы ветло, эшъёссэс, тодмооссэс ваё. Куноослы туж кельше вашкала удмурт дӥськутъёсты мертаны, киужъёслы дышетскыны. Кин ке одӥг нуналлы лыктэ, мукетъёсыз арняен, но уло. Ми номыр ум малпаське, со милям нуналмысь улонмы. Но вань интыос, кытчы куноослы пыраны уг яра, кылсярысь, вашкала куала. Туристъёс понна нимаз юрт пуктӥмы, отчы пыраны, но луэ», — шуэ Елена Белослудцева. Нялтас вераса, Уддядие туристъёсты нуллыны мылкыд кариз Пермьысь теплоход компания. Йӧскалык лулчеберет понна этнотуризмлэсь пайдалыксэ пусъе Екатерина Лекомцева. «Куноослы экскурсиос кылдытыку, ми трос утчаськиськомы, пересьёсын кенешиськомы. Ваньмыз со лушкем кыльыны кулэ ӧвӧл. Ми мае ке тодӥмы, мукетъёсызлы верамы, соос эшшо кинлы ке вералозы, озьы ик вашкала сям-йылолъёсмы утисько», — лыдъя Екатерина Лекомцева. Вашкалосмылэн сям-йылоъёссы вылын коньдон поттыны умой ӧвӧл шуисьёс но шедё.  «Кык нылкышноос пыр возьматӥмы, кызьы со сям-йылолъёсты вузаны луэ. Озьы-а, тазьы-а, но удмуртлыкмы но азинскыны кулэ туала улонлэн куронъёсызъя, со урод ӧвӧл, дыр, туннэ но пӧртэм верасьёс вал ке но. Но эсэпез татын но луыны кулэ: кытчыозь но кӧняозь вузыны луэ со сям-йылолъёсмес… Адями котыр бергаса, ми пӧртэм ужпумъёсты эскериськом. Нылкышнолэн улонэныз тодматэм сяна, ми кыӵе ке ужпумез, но ӝутӥськом. Шуом, дышетӥсьёс пыр дышетон удысысь лэчыт ужупмъёс сярысь вераськиськом. Ми ум шедьтӥське кыӵе ке решениос, со, оло, кулэ но ӧвӧл. Но туала вакытэ дуно соиз но: ми со сярысь удмурт кылын вераськиськом», — вераз «Удмурт нылкышно кенешлэн» тӧроез Надежда Степанова.   «Удмурт нылкышно кенешен» кылдытэм «Табань»-клубе» нырысь ик ӧтьылӥзы Ижкарын улӥсь тодмо удмурт адямиосты. Пӧртэм вакытэ табань «пыжизы» тодосчиос Галина Никитина, Валентина Ившина, йӧскалык политикая министр Лариса Бурнова, лулчеберетъя но туризмъя министр Владимир Соловьёв но мукетъёсыз. «Табань темая трос ужамы ми. Трос ми бичамы рецептъёс. Кыӵе гинэ со табаньёс ӧвӧл, зыретъёссы кыӵе гинэ ӧвол лымшор палъёслэн. Уйпалъёслэн, шорпалъёслэн — верттэтъёссы… Сое но быгатыса кулэ азинтыны. Кухня — со сыӵе ик узырлык. Ми ке вунэтӥм, со озьы ик вуныса кылёз. Вот сыӵе ужпум таяз арын но ми пуктӥм… Таяз арын ми озьы ик гурт нылкышноослы саклык висъяломы шуыса ужпум пуктӥмы… Мон малпай, тань таӵе коллективъёсын но тодматоно, гуртъёсысь нылкышно клубъёсын, кытын удмурт лулчеберет, удмурт сямъёс, йылолъёс нуналмысь улонын кылемын на», — пусйиз Надежда Степанова. Вашкала лучеберт — со асьмелэн тужгес бадӟым узырлыкмы, шуэ «Удмурт нылкышно кенешлэн» тӧроез. Вашкала семья йылолъёсты туала улонэ пыртон — «Табань-клублэн» валтӥсь ужпумез. Тунсыко, но элькунын пумен кылдылӥзы «Мильым»-клубъёс», «Бискыли»-клубъёс»… «Удмурт нылкышно кенеш» соосын но кусып возе. Табань пыжем сяна, соос нимысьтыз мед вырозы удмуртлыкен: удмурт кылэз, сям-йылолъёстыутён-вӧлмытон ужен. Тегъёс: Туризм Ижкар Кез Киясово Удмуртия йӧскалыклулчеберет Удмуртнылкышнокенеш НадеждаСтепанова  